*Tämä artikkeli kertoo rap-yhtyeestä. NWA-lyhenteen muita merkityksiä on lueteltu täsmennyssivulla NWA.*

**N.W.A** (lyhenne sanoista **Niggaz Wit Attitudes**) on 1980-luvun lopusta 1990-luvun alkuun toiminut rap-ryhmä, joka oli yksi suurimmista vaikuttajista gangsta rapin synnyssä. N.W.A tuli tunnetuksi rivoista ja kantaa ottavista sanoituksistaan, joissa käsiteltiin muun muassa elämää getoissa ja poliisiväkivaltaa. Yhtye oli alun perin kotoisin Comptonista.

N.W.A valittiin Rock and Roll Hall of Fameen vuonna 2016.

Historia
--------

### Varhaiset vaiheet (1986–1987)

Eazy-E perusti manageri Jerry Hellerin kanssa Ruthless Records -levy-yhtiön 1980-luvun lopulla huumeiden myynnistä tienaamillaan rahoilla. Silloin C.I.A.-ryhmään kuulunut Ice Cube kirjoitti kappaleen "Boyz-n-the-Hood" yhtiöön kuuluneelle rap-ryhmälle, joka ei kuitenkaan halunnut esittää kappaletta. Lopulta Eazy-E päätyi räppäämään kappaleen Dr. Dren toimiessa sen tuottajana, ja tästä syntyi N.W.A:n varhaisin muoto. Vuonna 1987 julkaistiin *N.W.A. and the Posse* -kokoelma-albumi, jossa olivat mukana N.W.A:n silloisen ja tulevan kokoonpanon lisäksi muita artisteja, kuten Fila Fresh Crew.

### *Straight Outta Compton* (1988–1989)

N.W.A alkoi työstää ensimmäistä albumiaan. Kollektiiviin kuuluivat tuolloin Eazy-E, Dr. Dre, Ice Cube, MC Ren, DJ Yella ja Arabian Prince. Myös The D.O.C. oli mukana kirjoittamassa albumin sanoituksia, vaikkei varsinainen jäsen ollutkaan. Palkanmaksuun liittyvien erimielisyyksien vuoksi Arabian Prince erosi ryhmästä juuri ennen kuin debyyttialbumi *Straight Outta Compton* julkaistiin vuonna 1988. Albumia pidetään eräänä merkittävämmistä julkaisuista gangsta rap -genren ja koko hip hopin saralla. Albumin julkaisun jälkeen FBI lähetti Ruthless Recordsin emoyhtiölle Priority Recordsille kirjeen, jossa N.W.A:ta syytettiin virkavallan väkivaltaiseen vastustamiseen kannustamisesta.

### *100 Miles And Runnin’* ja *Niggaz4Life* (1989–91)

Vuonna 1989 myös Ice Cube erosi ryhmästä palkanmaksuun liittyvien erimielisyyksien vuoksi. Seuraavana vuonna N.W.A julkaisi EP:n *100 Miles and Runnin’*, jossa he "dissasivat" Ice Cubea. Tämän seurauksena vuonna 1991 Ice Cube julkaisi kappaleen "No Vaseline", jossa hän puolestaan dissasi N.W.A:ta ja Jerry Helleriä.

N.W.A. julkaisi vuonna 1991 toisen studioalbuminsa *efiL4zaggiN* (*Niggaz4Life*), joka myi platinaa. Tämän jälkeen Eazy-E:n kanssa riitaantunut Dr. Dre jätti ryhmän ja perusti Suge Knightin kanssa Death Row Records -levy-yhtiön. N.W.A hajosi ja sen jäsenet siirtyivät soolourille. Eazy-E, MC Ren ja DJ Yella jäivät Ruthless Recordsiin.

### Ryhmän hajoamisen jälkeen

Vuonna 1995 Eazy-E kuoli AIDSin aiheuttamaan keuhkokuumeeseen. Ennen kuolemaansa hän oli ehtinyt sopia riitansa Dr. Dren ja Ice Cuben kanssa.

Vuonna 1999 N.W.A julkaisi Eazy-E:lle suunnatun tribuuttikappaleen "Chin Check". Kappaleella on mukana Snoop Dogg. Vuonna 2000 Ice Cube julkaisi Dr. Dren ja MC Renin kanssa kappaleen "Hello".

N.W.A nimitettiin Rock and Roll Hall of Fameen vuonna 2016.

Tyyli
-----

N.W.A:n musiikki edusti lähinnä hiphop-musiikin gangsta rap -alagenreä. Yhtye itse on käyttänyt termiä *reality rap* (*todellisuusrap*). Yhtyeen sanoituksien aiheita olivat usein katuelämä, rikollisuus, poliisiväkivalta, korruptio ja seksi. Sanoituksia on kritisoitu rikollisuutta ja väkivaltaa romantisoivina, poliisivastaisina, negatiivisia stereotypioita ylläpitävinä ja naisia halventavina. Yhtyeen jäsenet ovat puolustautuneet sanomalla lyriikoiden vain kuvaavan Yhdysvaltojen synkempää puolta ja heidän kasvuympäristöään Comptonia (ja South Centralia). Lisäksi Ice Cube on verrannut väkivaltaisia sanoituksia väkivaltaisiin elokuviin. N.W.A on kertonut myös halunneensa tarkoituksella provosoida ja shokeerata ihmisiä nimellään sekä väkivaltaisilla, liioitetuilla ja rivoilla sanoituksillaan, mikä kuuluu etenkin yhtyeen toisessa albumissa.

N.W.A:n taustabiiteistä vastasivat lähinnä Dr. Dre ja DJ Yella. *Straight Outta Compton* -albumin tuotannossa käytetään paljon skrätsäämistä ja rumpukonetta. Levyn viimeisen kappaleen "Something 2 Dance 2" elektrotyylinen taustabiitti erottuu selvästi albumin muusta tuotannosta. *efiL4zaggiN* -albumia työstäessä Dr. Dre käytti paljon perinteisen samplaamisen sijasta samplattavien kappaleiden uudelleen soittamista ja äänittämistä. Albumin biitit ovat aiempaa hidastempoisempia ja levyllä kuullaan myös eräitä varhaisimpa g-funk-tyylisiä taustabiittejä.

Elokuva
-------

Vuonna 2015 julkaistiin N.W.A:sta elämäkerrallinen elokuva *Straight Outta Compton*. Ice Cube ja Dr. Dre olivat mukana tuottamassa elokuvaa. MC Ren kirjoitti olleensa tärkeämmässä roolissa yhtyeessä kuin elokuva antaa ymmärtää ja kritisoi sitä tästä.

Jäsenet
-------

* Arabian Prince (Mik Lezan) – Soolouralla.
* Dr. Dre (Andre Young) – Keskittyy levy-yhtiöönsä, julkaisi vuoden 2015 syksyllä viimeisen soololevynsä *Compton*, jonka tuotantoon kului 16 vuotta.
* Ice Cube (O’Shea Jackson) – Soolouralla, näyttelee.
* Eazy-E (Eric Wright) – Soolouralla ennen kuin kuoli vuonna 1995 AIDSiin.
* MC Ren (Lorenzo Patterson) – Soolouralla.
* DJ Yella (Antoine Carraby) – Toimi pornografia-tuottajana vuoteen 2011 asti.

Diskografia
-----------

### Albumit ja EP:t

| Nimi | Informaatio |
| --- | --- |
|  ***N.W.A. and the Posse*** | * Julkaistu: 6. marraskuuta 1987
 |
|  ***Straight Outta Compton***  | * Julkaistu: 8. elokuuta 1988
 |
|  ***100 Miles and Runnin’*** | * Julkaistu: 14. elokuuta 1990
 |
|  ***Efil4zaggin*** | * Julkaistu: 14. toukokuuta 1991
 |
|

### Kokoelma-albumit

* *Greatest Hits*  (1996)
* *Straight Outta Compton: N.W.A 10th Anniversary Tribute*  (1998)
* *The N.W.A Legacy, Vol. 1: 1988-1998*  (1999)
* *The N.W.A Legacy, Vol. 2*  (2002)
* *The Best of N.W.A: The Strength of Street Knowledge*  (2006)
* *Straight Outta Compton (20th Anniversary)*  (2007)
* *Family Tree (N.W.A album)*  (2008)

Lähteet
-------

1. ↑  *Journey of Dr. Dre* (2000)
2. 1 2  N.W.A Biography *Rolling Stone*.  Arkistoitu 23.6.2016. Viitattu 2.12.2017.
3. 1 2 3 4 5  N.W.A *Rock & Roll Hall of Fame*. Viitattu 3.12.2017. (englanniksi)
4. ↑  N.W.A.: Straight Outta Compton - Soundi.fi *Soundi.fi*. Viitattu 3.12.2017.
5. 1 2  Deep Purple vihdoin Rock And Roll Hall Of Fameen - Viuhuvatko nyrkit palkintotilaisuudessa? - Soundi.fi *Soundi.fi*. Viitattu 14.11.2018.
6. ↑  Eazy-E | Biography & History | AllMusic *AllMusic*. Viitattu 2.12.2017.
7. ↑  Martin Cizmar: Whatever Happened to N.W.A’s Posse? *L.A. Weekly*.  6.5.2010. Viitattu 2.12.2017.
8. ↑  N.W.A and the Posse - N.W.A | Songs, Reviews, Credits | AllMusic *AllMusic*. Viitattu 2.12.2017.
9. ↑  N.W.A, 'Straight Outta Compton' at 25: Classic Track-By-Track Review *Billboard*. Viitattu 2.12.2017.
10. 1 2  MC Ren on ’Straight Outta Compton’: "Don’t Let the Movie Fool You About My Contribution" *The Hollywood Reporter*. Viitattu 2.12.2017. (englanniksi)
11. 1 2  ​Too Funky for Gangsta Rap: Meet the Producer Who Left N.W.A Weeks before ’Straight Outta Compton’ *Thump*.  8.9.2015. Viitattu 2.12.2017. (englanniksi)
12. ↑  N.W.A, ’Straight Outta Compton’ at 25: Classic Track-By-Track Review *Billboard*. Viitattu 2.12.2017.
13. 1 2 3  HipHopDX - efiL4zaggiN: N.W.A.’s 4gotten Masterpiece *HipHopDX*. Viitattu 2.12.2017. (englanniksi)
14. ↑  Asawin Suebsaeng: The FBI Agent Who Hunted N.W.A *The Daily Beast*.  14.8.2015. Viitattu 2.12.2017.
15. 1 2 3 4 5  N.W.A | Biography & History | AllMusic *AllMusic*. Viitattu 2.12.2017.
16. 1 2  HipHopDX - Ice Cube Says "No Vaseline" Knocked N.W.A Down Like Bowling Pins *HipHopDX*. Viitattu 2.12.2017. (englanniksi)
17. ↑  N.W.A-elokuva on herättänyt jälleen salaliittoteoriat Eazy-E:n kuolemasta *Rytmi*. Viitattu 2.12.2017. (englanniksi)
18. ↑  Hello *HotNewHipHop*. Viitattu 2.12.2017.
19. ↑  Gangstakapinasta iskärokiksi *Voima*. Viitattu 3.4.2019.
20. 1 2 3  N.W.A | American hip-hop group *Encyclopedia Britannica*. Viitattu 3.4.2019. (englanniksi)
21. ↑  B. Myint: N.W.A.: Where Are They Now? *Biography*. Viitattu 3.4.2019. (englanniksi)
22. 1 2  When N.W.A. Was America's Most Dangerous Group *Time*. Viitattu 3.4.2019. (englanniksi)
23. ↑  Jack Holmes|Asawin Suebsaeng: When N.W.A. Terrified White America *thedailybeast.com*.  12.2.2015. Viitattu 3.4.2019. (englanniksi)
24. 1 2  Doug Iverson (1989): *Rap group no threat, members say*. The Blade.
25. 1 2  Mark Cooper: NWA: 'Our raps are documentary. We don't take sides' *The Guardian*.  7.8.2013. Viitattu 3.4.2019. (englanniksi)
26. 1 2 3  Kory Grow, Kory Grow: N.W.A Reflect on 'Efil4zaggin,' 1991's Most Dangerous Album *Rolling Stone*.  29.5.2016. Viitattu 3.4.2019. (englanniksi)
27. ↑  N.W.A.: Straight Outta Compton *Soundi.fi*. Viitattu 3.4.2019.
28. ↑  John Borgmeyer, Holly Lang: *Dr. Dre: A Biography*. Greenwood.
29. 1 2  N.W.A.: Efil4zaggin *Soundi.fi*. Viitattu 3.4.2019.
30. ↑  Straight Outta Compton - N.W.A | Songs, Reviews, Credits *AllMusic*. Viitattu 3.4.2019. (englanniksi)
31. ↑  N.W.A, 'Straight Outta Compton' at 25: Classic Track-By-Track Review *Billboard*. Viitattu 3.4.2019.
32. ↑  Straight Outta Compton - Makuuni *makuuni.fi*.  Arkistoitu 20.12.2016. Viitattu 10.12.2016.